Broj: 711-I-1011-M-54/19-02-18

Zagreb, 12. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tonija Družete, zamjenika općinskog načelnika Općine Lovran,** za davanjem mišljenja Povjerenstva**,** na 46. sjednici, održanoj dana 12. travnja 2019.g., daje sljedeće:

**MIŠLJENJE**

1. **Sukladno odredbama ZSSI-a, djevojka dužnosnika Tonija Družete, zamjenika općinskog načelnika Općine Lovran, odnosno poslovni subjekt u okviru kojeg ona obavlja ugostiteljsku djelatnost, može sudjelovati u javnom natječaju za zakup poslovnog prostora u vlasništvu Općine Lovran radi obavljanja ugostiteljske djelatnosti te može stjecati vlasništvo udjela u poslovnom subjektu koji već jest zakupnik poslovnog prostora u vlasništvu Općine Lovran. U tim slučajevima upućuje se dužnosnik Toni Družeta da se, radi sprječavanja sukoba interesa i zaštite vlastite vjerodostojnosti i povjerenja građana, izuzme od svih eventualno povjerenih poslova vezanih uz navedeni javni natječaj i uz izvršavanje i nadzor ugovora o zakupu koji bi bio sklopljen po okončanom natječaju ili postojećeg ugovora sklopljenog s poslovnim subjektom u kojem bi dužnosnikova djevojka stekla vlasništvo udjela.**
2. **Sukladno članku 18. ZSSI-a, ukoliko dužnosnik s djevojkom stupi u bračnu ili izvanbračnu zajednicu, Općina Lovran može stupati u poslovne odnose s poslovnim subjektom čiji je vlasnik supruga (ili izvanbračna supruga) dužnosnika Tonija Družete, pa tako i po osnovi zakupa poslovnog prostora, pod uvjetom da u svakom konkretnom slučaju kada se navedeni poslovni subjekt bude javio na javni natječaj ili na drugi način iskaže namjeru stupanja u poslovni odnos s Općinom Lovran, dužnosnik o tome prethodno obavijesti Povjerenstvo, koje će na temelju konkretnih okolnosti svakog pojedinog slučaja dati mišljenje s uputama o načinu postupanja dužnosnika i Općine Lovran te će potom, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje.**

Obrazloženje

Zahtjev za davanjem mišljenja Povjerenstva podnio je dužnosnik Toni Družeta, zamjenik općinskog načelnika Općine Lovran. U knjigama ulazne pošte zahtjev je zaprimljen pod poslovnim brojem 711-U-1465-M-54/19-01-4, dana 1. travnja 2019.g., povodom kojeg se vodi predmet broj: M-54/19.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Toni Družeta stupio na dužnost zamjenika općinskog načelnika Općine Lovran 12. lipnja 2017.g. Stoga je Toni Družeta, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da se njegova djevojka bavi ugostiteljstvom te da će se potencijalno javiti na neki od budućih javnih natječaja Općine Lovran za zakup poslovnog prostora u općinskom vlasništvu radi obavljanja navedene djelatnosti. Dužnosnik ističe da ne sudjeluje u radu komisije za provedbu natječaja Općine Lovran. Nadalje, dužnosnik navodi da postoji mogućnost da njegova djevojka kupi udjele u poslovnom subjektu koji već jest zakupnik poslovnog prostora u vlasništvu Općine Lovran. Dužnosnik napominje da u ovom trenutku s djevojkom ne živi u istom kućanstvu. Dužnosnik moli mišljenje Povjerenstva hoće li se u dvije opisane potencijalne situacije naći u sukobu interesa te kako treba postupiti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Takvim se poslovnim subjektom, sukladno gore navedenom, smatra i OPG čiji je nositelj član obitelji, dakle i supruga dužnosnika.

Sukladno članku 18. stavku 2. ZSSI-a, Povjerenstvo u roku od 15 dana od dana zaprimanja obavijesti iz stavka 1. toga članka izrađuje mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa ZSSI-em. Sukladno stavku 4. istog članka ZSSI-a, dužnosnik, odnosno tijelo u kojem dužnosnik obnaša dužnost je obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. tog članka. Sukladno stavku 5. toga članka Zakona, Povjerenstvo posebnom odlukom, bez odgađanja, a najkasnije u roku od 5 dana od dana dostave mišljenja iz stavka 2. ovog članka, utvrđuje jesu li upute Povjerenstva iz stavka 2. ovog članka provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Naposljetku, ukazuje se da su na temelju članka 18. stavka 6. ZSSI-a, pravni poslovi sklopljeni protivno odredbama članka 18. ZSSI-a ništetni.

Naime, potrebno je napomenuti da, sukladno odredbama Zakona o ugostiteljskoj djelatnosti („Narodne novine“ br. 85/15., 121/16., 99/18., 25/19.), ugostiteljsku djelatnost ne obavljaju fizičke osobe, već privatne pravne osobe odnosno trgovačka društva, zadruge, trgovci pojedinci i obrtnici koji ispunjavaju uvjete propisane za obavljanje te djelatnosti, kao ugostitelji.

Člankom 4. stavkom 4. ZSSI-a propisano da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Potrebno je ukazati da se djevojka dužnosnika može opravdano smatrati s dužnosnikom interesno povezanom osobom u smislu članka 4. stavka 5. ZSSI-a, imajući u vidu karakter partnerskog odnosa općenito i da je u konkretnom slučaju dužnosnik deklarirao vjerojatnost stupanja u bračne odnose s istom osobom. Ukoliko je djevojka dužnosnika vlasnik poslovnog subjekta koji obavlja ugostiteljsku djelatnost onda se i taj poslovni subjekt može smatrati interesno povezanim s dužnosnikom.

Ukoliko dužnosnik stupi s djevojkom u brak ili budu ispunjeni uvjeti za nastanak izvanbračne zajednice sukladno odredbama Obiteljskog zakona („Narodne novine“ br. 103/15.), od toga trenutka ova osoba postaje član obitelji dužnosnika u smislu članka 4. stavka 2. ZSSI-a te se od tog trenutka, vezano za poslovni subjekt u okviru kojeg bi dužnosnikova supruga (ili izvanbračna supruga) obavljala ugostiteljsku djelatnost, na dužnosnika primjenjuju obveze propisane citiranim člankom 18. ZSSI-a, s obzirom da se i zakup smatra poslovnim odnosom u smislu ZSSI-a.

Potrebno je napomenuti da dužnosnik Toni Družeta, u obnašanju dužnosti zamjenika općinskog načelnika, nije izravno ovlašten za donošenje odluka o zakupu poslovnog prostora u vlasništvu Općine Lovran.

Naime, sukladno članku 48. stavku 1. točki 4. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), općinski načelnik upravlja nekretninama i pokretninama u vlasništvu općine, u skladu sa zakonom i statutom.

Međutim, sukladno članku 43. stavku 2. Zakona o lokalnoj i područnoj (regionalnoj) samoupravi, općinski načelnik može svom zamjeniku povjeri poslove iz svoje nadležnosti, a moguće je i da ga imenuje u komisiju koja provodi određeni natječaj za zakup poslovnog prostora. Isto tako, moguće je da zamjeniku općinskog načelnika bude povjereni određeni poslovi ili odlučivanje vezano za sklapanje, provođenje ili nadzor sklopljenog ugovora o zakupu poslovnog prostora. Ukoliko bi dužnosnik Toni Družeta provodio bilo koji od navedenih poslova u odnosu na poslovni subjekt u okviru kojeg njegova djevojka obavlja ugostiteljsku djelatnost, ta bi činjenica nedvojbeno utjecala na njegovu nepristranost i opravdano bi nastala sumnja da koristi javnu dužnost radi probitka povezane osobe te bi njegova vjerodostojnost i povjerenje građana time bilo narušeno. Dužnosnik je sukladno obvezi iz članka 6. stavka 4. ZSSI-a, dužan otkloniti opisani sukob interesa, odnosno dužan je spriječiti opisanu situaciju sukladno načelima djelovanja iz citiranog članka 5. ZSSI-a. Stoga Povjerenstvo dužnosniku daje uputu kao u točki I. ovog mišljenja.

U slučaju da se navedeni javni natječaj za zakup poslovnog prostora ili eventualno produljivanje ugovora o zakupu poslovnog prostora s povezanim poslovnim subjektom bez natječaja u slučaju ispunjavanja svih zakonskih uvjeta (što se smatra novim poslovnim odnosom u smislu ZSSI-a), bude dogodio u trenutku kada je dužnosnik već stupio u brak ili izvanbračnu zajednicu s istom osobom, tada dužnosnik mora uputiti novi zahtjev za mišljenjem Povjerenstva.

Naime, mišljenje s konkretnim uputama, sukladno članku 18. stavku 2. ZSSI-a, Povjerenstvo može dati na temelju obavijesti dužnosnika o konkretnom pojedinačnom poslovnom odnosu između poslovnog subjekta, čiji je nastanak i bitni elementi u trenutku davanja obavijesti izvjestan, a kako bi naknadno moglo odlukom u smislu članka 18. stavka 5. ZSSI-a, na temelju dostavljene dokumentacije, utvrditi je li dužnosnik i tijelo u kojem obnaša dužnost iste upute provelo vezano za konkretni poslovni odnos.

Stoga Povjerenstvo, u ovom trenutku ne može dužnosniku dati konkretne upute u smislu članka 18. stavka 2. ZSSI-a. već ga može samo načelno uputiti o postupanju sukladno odredbama članka 18. ZSSI-a za slučaj da u budućnosti njegova djevojka postane član njegove obitelji.

Slijedom navedenog, Povjerenstvo dužnosniku daje uputu kao u točki II. ovog mišljenja.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Toni Družeta, elektroničkom dostavom

2. Objava na internetskoj stranici Povjerenstva

3. Pismohrana